รัฐสูญรายได้3จีเฉียด2แสนล้าน
โพสต์ทูเดย์ &#8212; ทีดีอาร์ไอ เปิดโพยไลเซนส์ 3จี ทำรัฐสูญรายได้เกือบ 2 แสนล้านบาท
12 ต.ค. 2552

โพสต์ทูเดย์ — ทีดีอาร์ไอ เปิดโพยไลเซนส์ 3จี ทำรัฐสูญรายได้เกือบ 2 แสนล้านบาท 
นายสมเกียรติ ตั้งกิจวานิชย์ ผู้อำนวยการวิจัยด้านเศรษฐกิจยุคสารสนเทศ สถาบันวิจัยเพื่อการพัฒนาประเทศไทย(ทีดีอาร์ไอ) เปิดเผยว่า รัฐจะต้องสูญเสียรายได้ 1.8 แสนล้านบาท จากการที่ผู้ให้บริการทั้ง 3 ราย คือ บริษัท แอดวานซ์ อินโฟร์ เซอร์วิส หรือเอไอเอส บริษัทโทเทิ่ล แอ็คเซ็ส คอมมูนิเคชั่น หรือดีแทค และบริษัท ทรูมูฟ จะโอนย้ายลูกค้าไปบริษัทใหม่ ทันทีที่ได้รับใบอนุญาตให้บริการ (ไลเซนส์) 3จี ของคณะกรรมการกิจการโทรคมนาคมแห่งชาติ (กทช.)
มูลค่าความเสียหายดังกล่าวคำนวณเบื้องต้นจาก 6 ปีแรก ที่ทั้ง 3 บริษัทจะไม่ต้องจ่ายส่วนแบ่งรายได้ให้กับทีโอทีและกสท.โทรคมนาคม ในอัตราปีละ 25-30% แต่เปลี่ยนเป็นการจ่ายค่าไลเซนส์ให้กับกทช. ปีละ 6.5% เท่านั้น ส่วนที่เหลือคือกำไรที่เอกชนจะได้รับประโยชน์ แบ่งเป็น เอไอเอส 9 หมื่นล้านบาท ดีแทค 6 หมื่นล้านบาท และทรูมูฟ 3 หมื่นล้านบาท ขณะที่รัฐเป็นผู้สูญเสีย
กำไรที่เอกชนจะได้รับนั้นส่งผลให้กทช. ควรนำมาใช้เป็นหลักเกณฑ์คำนวณราคาประมูลไลเซนส์ว่าควรจะอยู่ที่ใบละหลายหมื่นล้านบาท เพื่อให้รัฐได้เงินกลับคืนเท่ากับที่สูญเสียไป ไม่ควรประมูลพร้อมกันทีเดียว 4 ใบ แต่ควรประมูลทีละใบเพื่อให้เกิดการแข่งขัน ประชาชนจะได้ใช้บริการที่เกิดขึ้นบนไลเซ่นส์ใหม่ แต่เป็นไปเพราะต้องการให้เอกชนโอนถ่ายลูกค้าและเลี่ยงการจ่ายสัมปทานภายใต้บริษัทเดิม ดังนั้น  ไม่สามารถคิดค่าไลเซ่นส์ราคาถูกเหมือนกับต่างประเทศ เพราะเป็นคนละเงื่อนไขกัน 
นอกจากนี้ กทช. ไม่ควรเร่งดำเนินการหากยังไม่มีความเข้าใจอุตสาหกรรมมือถือ และยังไม่แน่ใจอำนาจหน้าที่จะขัดรัฐธรรมนูญหรือไม่นายเศรษฐพร คูศรีพิทักษ์ กรรมการ กทช. กล่าวว่า กทช.ไม่ได้ระบุว่าผู้ให้บริการทั้ง 3 รายเดิมจะต้องได้รับไลเซนส์ 3จีขึ้นอยู่กับผลประมูล แต่ เพราะกทช.จะให้ไลเซ่นส์ทั้งหมด 4 ราย ทำให้ทุกฝ่ายเข้าใจไปเองว่า 3 รายเดิมต้องได้อยู่แล้ว
กทช. จะหารือเรื่องมาตรการที่จะช่วยปกป้องทีโอที และกสทฯ ไม่ให้ได้รับผลกระทบจากการโอนลูกค้าของเอกชน เช่น การเปลี่ยนจากส่วนแบ่งรายได้เป็นหุ้นแทน เพื่อให้ทั้งสององค์กรได้รับเงินเท่าเดิม รวมทั้งหารือกันถึงอำนาจหน้าที่ระหว่างรอองค์กรจัดสรรคลื่นความถี่และกำกับดูแลการประกอบกิจการวิทยุกระจายเสียง วิทยุโทรทัศน์ และกิจการโทรคมนาคมแห่งชาติ (กสทช.) เข้ามาทำหน้าที่อย่างไรก็ตาม แม้กทช. จะมีความกังวลในเรื่องดังกล่าวว่าจะผิดต่อรัฐธรรมนูญ แต่กทช. จะเดินหน้าในเรื่องต่างๆ ที่ได้ทำมาแล้วเพื่อเตรียมพร้อมให้กับกสทช. สามารถนำไปสานต่อได้ทันที ซึ่งจะทำให้การออกใบอนุญาตต่างๆ ทำได้เร็วขึ้นกว่ารอให้กสทช. มาเริ่มใหม่ทั้งหมด